《复江浦张都宪二首 其一》
明代·罗伦

圣主忧勤稼穑难，大臣忠奋亮天官。日边红杏春前种，海上黄茅梦里观。

玉殿薰风清社稷，冰壶秋月照心肝。东篱无限秋光好，留与渊明晚节看。

作者简介：（1431—1478）明江西永丰人，字应魁，改字彝正，学者称一峰先生。家贫好学，成化二年进士第一。授翰林院修撰。抗疏论李贤起复，落职，谪泉州市舶司提举。次年复官，改南京，居二年，以疾辞归。隐于金牛山，专研经学，开门教授，从学者甚众。嘉靖初追赠左春坊谕德，谥文毅。能诗，有《一峰集》。